20.05.2016

**Majandus- ja kommunikatsiooniministri 23. septembri 2011. a määruse nr 93 „Lootsitasõidu loa väljaandmise, kehtivusaja pikendamise, kehtivuse peatamise ja kehtetuks tunnistamise ning kapteni ja vanemtüürimehe eksamineerimise kord ja loa vorm“ muutmise eelnõu seletuskiri**

**1. Sissejuhatus**

1.1 Sisukokkuvõte

Määruse eelnõu on välja töötatud meresõiduohutuse seaduse § 571 lõike 9 alusel.

Eelnõuga viiakse majandus- ja kommunikatsiooniministri 23. septembri 201. a määruse nr 93 „Lootsitasõidu loa väljaandmise, kehtivusaja pikendamise, kehtivuse peatamise ja kehtetuks tunnistamise ning kapteni ja vanemtüürimehe eksamineerimise kord ja loa vorm“ tekst vastavusse meresõiduohutuse seaduse (edaspidi *MSOS*) nõuetega.

1.2 Eelnõu ettevalmistaja

Eelnõu töötas välja Majandus- ja Kommunikatsiooniministeeriumi lennundus- ja merendusosakonna merendustalituse juhataja Merily Must (tel: 639 7659, e-post: merily.must@mkm.ee), Majandus- ja Kommunikatsiooniministeeriumi lennundus- ja merendusosakonna merendustalituse peaspetsialist Liisa Surva (tel: 625 6426, e‑post: liisa.surva@mkm.ee) ja Veeteede Ameti meresõiduohutuse teenistuse nõunik Priit Lööper (tel: 620 5714, e-post: priit.looper@vta.ee). Juriidilise ekspertiisi tegi Majandus- ja Kommunikatsiooniministeeriumi õigusosakonna õigusnõunik Anna-Liisa Aasrand (tel: 625 6360; e-post: anna-liisa.aasrand@mkm.ee).

1.3 Märkused

Eelnõu on seotud menetluses oleva MSOS-i ja sellega seonduvate seaduste muutmise seaduse eelnõuga (<https://eelnoud.valitsus.ee/main/mount/docList/bb3752ce-7083-405f-b587-7690f49c223c>). Eelnõu ei ole seotud Euroopa Liidu õiguse rakendamisega ega Vabariigi Valitsuse tegevusprogrammiga.

**2. Eelnõu sisu ja võrdlev analüüs**

Eelnõu koosneb kahest paragrahvist. Paragrahv 1 koosneb kaheksast punktist ning sellega muudetakse kehtivat määrust. Paragrahv 2 sisaldab jõustumissätet.

**Punktidega 1 ja 2** tehakse terminoloogiline täpsustus määruse pealkirjas ja määruse reguleerimisalas, millega asendatakse sõnad „loa vorm“ sõnadega „loale kantavate andmete loetelu“, kuna lootsitasõidu loa vormi asemel on otstarbekas kehtestada loale kantavate andmete loetelu. Lootsitasõidu loa tunnistuse õigsust ja kontrolli teostab Veeteede Amet ise, mistõttu ametlikku vormi ei ole vajalik kehtestada ning saab piirduda üksnes andmete loeteluga. Tunnistuse täpse vormi kujundab Veeteede Amet. Samuti täiendatakse määruse pealkirja viitega eksamiküsimuste teemade loetelule, mida määrus sätestab. Muudatusega viiakse määruse pealkiri ja reguleerimisala vastavusse MSOS-i eelnõu § 571 lõikes 9 esitatud volitusnormiga.

**Punktiga 3** tunnistatakse kehtetuks § 2 lõike 4, kuna lootsitasõidu luba väljastatakse isikupõhisena ning sellele ei märgita isiku ametipositsiooni laevas. Lootsitasõidu luba väljastatakse isikule ja selle kehtivus ei ole hilisemalt seotud isiku ametipositsiooniga.

**Punktiga 4** sätestatakse lootsitasõidu loale kantavate andmete loetelu tulenevalt asjaolust, et määrusega tunnistatakse kehtetuks lootsitasõidu loa vorm. Loale kantakse loa number, väljaandmise aeg ja kehtivusaeg; loa omaniku ees- ja perekonnanimi ning allkiri; väljaandja nimi ja allkiri ning sadamad, kus lootsitasõidu luba kehtib. Võrreldes seni määruse lisas 3 sätestatud loa vormil esitatud andmetega sisulisi muudatusi ei ole.

### Punktiga 5 tehakse terminoloogiline täpsustus, mille kohaselt termin „ainevaldkond“ asendatakse terminiga „eksamiküsimuste teemade loetelu“. Eesti keele seletava sõnaraamatu kohaselt on ainevaldkond ehk aineala valdkond, kust võetakse kunstiloomingu, uurimistöö vms aine. Vanemtüürimees või kapten peab lootsitasõidu eksami sooritamiseks omama teadmisi teemade loetelus, mis kajastuvad määruse lisas 4, mistõttu on asjakohasem kasutada teemade loetelu terminit. Vastavasisuline muudatus tehakse ka määruse lisa 4 pealkirjas.

### Punktiga 6 tunnistatakse kehtetuks määruse § 8. Tegemist on üleminekusättega, mille kohaselt jäid majandus- ja kommunikatsiooniministri 12. detsembri 2002. a määruse nr 38 „Lootsi kvalifikatsiooninõuded ning kutsetunnistuse ja lootsitasõidu loa vorm ning väljastamise tingimused“ alusel välja antud lootsitasõidu load kehtima kuni nende kehtivusaja lõpuni. MSOS-i § 571 lõike 7 kohaselt kehtib lootsitasõidu luba 5 aastat. Tulenevalt asjaolust, et majandus- ja kommunikatsiooniministri 12. detsembri 2002. a määruse nr 38 alusel väljastatud lootsitasõidu load on kõik oma kehtivuse ületanud, ei ole nimetatud paragrahv enam vajalik.

**Punktiga 7** tunnistatakse kehtetuks määruse lisa 3 (lootsitasõidu loa vorm), kuna lootsitasõidu loa vormi kehtestamine määrusega ei ole ülaltoodud põhjustel otstarbekas ega vajalik. Tunnistuse täpse vormi kujundab Veeteede Amet, märkides tunnistusele määruse § 2 lõikes 5 esitatud andmed.

**Punktiga 8** asendatakse määruse lisa 4 (lootsitasõidu teoreetilise eksami sooritamiseks vajalike ainevaldkondade loetelu) uue lisaga 4 (eksamiküsimuste teemade loetelu). Lisas esitatud teemade loetelus muudatusi ei ole.

**Paragrahviga 2** jõustatakse määrus eelduslikult 2017. aasta 1. jaanuaril, mil jõustub eelnõuga seotud MSOS-i muudatus. Vastavalt seaduseelnõu menetlusele võib määruse jõustumise tähtaeg muutuda.

**3. Eelnõu vastavus Euroopa Liidu õigusele**

Eelnõul ei ole puutumust Euroopa Liidu õigusega.

**4. Määruse mõjud**

Eelnõuga tehakse eelkõige terminoloogilised täpsustused, mis reederitele sisulisi muudatusi lootsitasõidu loa taotlemisel, väljaandmisel ja kaptenite ning vanemtüürimeeste eksamineerimisel kaasa ei too. Määrusel puudub sotsiaalne, sealhulgas demograafiline mõju, mõju riigi julgeolekule ja välissuhetele, majandusele, loodus- ja elukeskkonnale, regionaalarengule, riigiasutuste ja kohaliku omavalitsuse asutuste korraldusele ning nende kuludele ja tuludele.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne riigile täiendavaid kulusid ega tulusid. Samuti ei ole määruse rakendamine seotud täiendavate riigipoolsete tegevustega.

**6. Määruse jõustumine**

Määrus jõustub 1. jaanuaril 2017. aastal.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks Siseministeeriumile eelnõude infosüsteemi EIS kaudu. Eelnõu edastatakse arvamuse avaldamiseks Eesti Laevaomanike Liidule, AS-ile Eesti Loots, Eesti Merelootside Ühingule ja Eesti Meremeeste Sõltumatule Ametiühingule.

Kristen Michal

majandus- ja taristuminister